KIRJALLINEN KYSYMYS E-3087/01

esittäjä(t): Erik Meijer (GUE/NGL) komissiolle

(13. marraskuuta 2001)

Aihe: Suunnitelma rakentaa 109 tuulivoimalaa muuttolintujen reitille pitkin Waddenzeen Alankomaiden puoleista osaa ja direktiivien vastaisuudesta tiedottaminen hyvissä ajoin

1. Onko komissio tietoinen siitä, että Alankomaiden hallitus päätti 18. lokakuuta 2001 sijoittaa Waddenzeen eteläreunan varrelle 109 6075 metrin korkuista tuulivoimalaa, jotka asennetaan molemmin puolin vuonna 1932 rakennettua Afsluitdijk-patovallia, joka erottaa toisistaan suolaisen, matalan, ravinnerikkaan ja Pohjanmereen liittyvän Waddenzeen ja merestä eristetyn ja nykyisin makean jokiveden täyttämän IJsselmeer-altaan?

2. Onko komissio tietoinen myös siitä, että Alankomaiden rannikko on kokonaisuudessaan muuttolintujen kuten hanhien, meriharakkojen ja haahkojen reittien varrella näiden lentäessä yhtäältä Skandinavian ja Pohjois-Venäjän ja toisaalta Afrikan länsirannikon välillä sekä siitä, että Waddenzee ei tarjoa ainoastaan pysyvää elintilaa merilinnuille, vaan se on myös muuttolintujen tärkeä ravintopaikka?

3. Katsooko komissio, että Alankomaiden rannikko ja erityisesti Waddenzee on näissä olosuhteissa sopimaton sijoituspaikka tuulivoimaloille, koska on olemassa vaara, että ne aiheuttavat vuosittain suurta tuhoa lintuparville, ja pitääkö komissio tämän vuoksi tuulivoimaloiden sijoittamista kyseisille paikoille vastoin lintu- ja luontotyyppidirektiivin asianmukaista soveltamista?

4. Onko komissio tietoinen siitä, että Saksan ja Tanskan hallitukset haluavat pitää Waddenzeen niiden valtioille kuuluvat osat vapaina tuulivoimaloista, mutta että Alankomaiden hallitus yhä toivoo, että kyseinen hanke ei olisi ristiriidassa Euroopan unionin direktiivien kanssa?

5. Onko komissio valmis tiedottamaan mahdollisimman varhaisessa vaiheessa Alankomaiden hallitukselle kyseisen suunnitelman täytäntöönpanon hyväksyttävyyttä koskevan selvityksensä tulokset, jos se katsoo, että tuulivoimaloita ei voida sijoittaa Waddenzeehen tai sen ympärille, koska se olisi vastoin direktiivejä, ja ehkäisemään siten valmistelevien investointien tekemisen hankkeeseen, jota ei voida toteuttaa?

6. Onko komissio valmis neuvottelemaan Alankomaiden hallituksen kanssa muista paikoista, jonne rakentaa suuren määrän tuulivoimaloita, joko maan päälle tai Pohjanmereen kaukana rannikolta, ja joihin ei liity nykyisten suunnitelmien haittapuolia ja jotka kuitenkin ovat soveliaita sähkön tuottamiseen ympäristöystävällisellä tavalla tavoitteen mukaisesti 250 000300 000 talouteen?

Margot Wallströmin komission puolesta antama vastaus

(7. tammikuuta 2002)

1. Komissio ei ole ollut tietoinen siitä, että Alankomaiden hallitus teki 18. lokakuuta 2001 päätöksen rakentaa 109 6575 metrin korkuista tuuligeneraattoria Waddenzeen etelärannalle.

2. Komissio on tietoinen Alankomaiden rannikon merkityksestä muuttolintujen pysähdys- ja ravintopaikkana näiden lentäessä läntisen Atlantin yli Pohjoisnavalta Afrikan länsirannikolle. Tämän vuoksi Alankomaiden hallitus luokitteli Waddenzeen ja muut rannikkoalueet erityissuojelualueiksi luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(1) 4 artiklan säädösten mukaisesti.

3. Komission mielestä kaikkia suunnitelmia tai hankkeita, joiden vaikutukset koskevat Natura 2000 -verkostoon kuuluvia alueita, mukaan luettuina etenkin Waddenzeen kaltaiset erityissuojelualueet, olisi arvioitava luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/EY (jäljempänä luontotyyppidirektiivi) 6 artiklan 3 kohdan säännösten mukaisesti ennen kuin suunnitelma tai hanke voidaan hyväksyä. Lisäksi komissio on sitä mieltä, että jos jäsenvaltio aikoo toteuttaa suunnitelman tai hankkeen alueelle aiheutuvien vaikutusten arvioinnin kielteisestä tuloksesta huolimatta, 6 artiklan 4 kohdan säännöksissä esitettyjen ehtojen olisi täytyttävä.

4. Komissio ei ole pyytänyt eikä myöskään saanut minkäänlaista tietoa Saksan ja Tanskan hallituksilta niiden aikeista olla rakentamatta tuuligeneraattoreita Waddenzeen alueilleen.

5. Komissiolla ei ole valtuuksia vaatia jäsenvaltioilta yksityiskohtaista selvitystä tuulivoimaloiden tai muiden energiahankkeiden sijoituspaikoista. Komissio aikoo kuitenkin esittää kysymyksiä aiheesta Alankomaiden hallitukselle varmistaakseen, että tässä tapauksessa noudatetaan luontotyyppidirektiivin 6 artiklan 3 kohdan ja 4 kohdan säännöksiä.

(1) EYVL L 103, 25.4.1979.